Een vas ná aanval op Limpopo-kleinhoeweDie kleinhoewe buite Bela-Bela in Limpopo waar John Ramalho oorval en aangerand is. Foto: Verskaf ŉ Man is Maandag in hegtenis geneem in verband met die aanval op ŉ kleinhoewe buite Bela-Bela in Limpopo waartydens ŉ bejaarde man erg aangerand en sy twee honde doodgeslaan is. Sakkie Louwrens, direkteur van Heritage Protection Group (HPG), het aan Maroela Media bevestig die verdagte is in die Mabopane-nedersetting noord van Pretoria in hegtenis geneem. Volgens Louwrens is die man wat op die kleinhoewe aangeval is, John Ramalho (84), se selfoon in die verdagte se besit gevind. Maroela Media het vroeër berig Ramalho is die oggend van 24 Januarie op ŉ kleinhoewe in die Roodekuil-gebied deur vyf aanvallers oorval. Ramalho is by die huis in gedwing waar hy erg aangerand is. Sy twee klein hondjies is ook in die sitkamer met potte doodgeslaan. Die polisie het voorheen gesê die aanvallers het met ŉ .303-geweer, .22-geweer en ŉ pistool, asook verskeie huishoudelike items in Ramalho se bakkie op die vlug geslaan. Ramalho is ná die aanval na ŉ hospitaal gehaas. Volgens Louwrens is die vier ander verdagtes wat na bewering by die aanval betrokke was steeds soek. Dit is nog nie duidelik op watter aanklagte die verdagte tereg sal staan of wanneer hy in die hof sal verskyn nie. Maroela Media het by die provinsiale polisiewoordvoerder navraag gedoen en wag vir terugvoer.